Respublika oziq-ovqat sanoatini boshqarishni tashkil etishni yanada takomillashtirish chora-tadbirlari to‘g‘risida

Korporativ boshqaruvning jahon amaliyotida qabul qilingan tamoyillari va usullariga muvofiq respublika oziq-ovqat sanoatini boshqarish samarali tizimini shakllantirish, tarmoq korxonalarini modernizatsiya qilish, texnik va texnologik qayta jihozlash uchun investitsiyalarni keng jalb etish, meva-sabzavot va boshqa qishloq xo‘jaligi mahsulotlarini qayta ishlash hajmlarini oshirish, ichki hamda tashqi bozorlarda raqobatdosh bo‘lgan sifatli mahalliy oziq-ovqat mahsulotlari turlarini ishlab chiqarishni ko‘paytirish maqsadida:
 1. Ma’lumot uchun qabul qilinsinki, O‘zbekiston Respublikasi Prezidentining “O‘zpaxtasanoateksport” xolding kompaniyasini tashkil etish to‘g‘risida” 2015-yil 27-oktabrdagi PF-4761-sonli Farmoniga muvofiq chigitni qayta ishlash hamda paxta yog‘i ishlab chiqarishni ta’minlash funksiyalari “O‘zpaxtasanoateksport” xolding kompaniyasi zimmasiga yuklatilgan holda tegishli korxona va tuzilmalar Oziq-ovqat sanoati korxonalari uyushmasi tarkibidan chiqarildi.
 2. O‘zbekiston Respublikasi Iqtisodiyot vazirligi, Xususiylashtirish, monopoliyadan chiqarish va raqobatni rivojlantirish davlat qo‘mitasi hamda Oziq-ovqat sanoati korxonalari uyushmasi muassislarining Oziq-ovqat sanoati korxonalari uyushmasini tugatish hamda “O‘zbekoziqovqatxolding” xolding kompaniyasini tashkil etish, uning ustav kapitalini Uyushma tarkibiga kiruvchi korxonalar ustav jamg‘armalaridagi davlat aksiyalari paketlari (ulushlari)ni balans (nominal) qiymati hisobidan shakllantirish taklifiga rozilik berilsin.
 Xolding kompaniyaga O‘zbekiston Respublikasining Xususiylashtirish, monopoliyadan chiqarish va raqobatni rivojlantirish davlat qo‘mitasi bilan kelishgan holda aksiyalarining 51 foizidan kam bo‘lmagan qismi davlatda saqlanib qolishini nazarda tutgan holda, olingan mablag‘larni oziq-ovqat sanoati tarmoqlarini rivojlantirishga qaratilgan investitsiya loyihalarini amalga oshirishga yo‘naltirish sharti bilan qo‘shimcha aksiyalar chiqarishga ruxsat berilsin.
 3. “O‘zbekoziqovqatxolding” xolding kompaniyasi faoliyatining asosiy vazifalari va yo‘nalishlari etib quyidagilar belgilansin:
 meva-sabzavot hamda boshqa oziq-ovqat mahsulotlari ichki va tashqi bozorlarini o‘rganish bo‘yicha chuqur marketing tadqiqotlari o‘tkazish va buning asosida tarmoqni o‘rta va uzoq muddatli istiqbolda rivojlantirish dasturlarini ishlab chiqish;
 yuqori qo‘shilgan qiymatga ega, ichki va tashqi bozorlarda xaridorgir bo‘lgan yuqori sifatli oziq-ovqat mahsulotlarini ishlab chiqarish maqsadida tarmoq korxonalarida qishloq xo‘jaligi oziq-ovqat xomashyosini yanada chuqur qayta ishlash zamonaviy texnologik siklni tashkil etish;
 qishloq xo‘jaligi mahsulotlari ishlab chiqaruvchilari, qayta ishlash korxonalari, tayyorlash va sotish tashkilotlari o‘rtasida bozor munosabatlari asosida, uning tayyorlanishi, saqlanishi, yanada chuqurroq qayta ishlanishi va sotilishini hisobga olgan holda ishlab chiqarilgan qishloq xo‘jaligi oziq-ovqat xomashyosi harakatining zamonaviy logistikasini keng joriy etish;
 ilg‘or xorijiy texnologiyalar va dizayndan foydalangan holda zamonaviy tara-qadoqlash mahsulotlari ishlab chiqarish korxonalarini tashkil etish;
 meva-sabzavot, go‘sht-sut va boshqa qishloq xo‘jaligi oziq-ovqat xomashyosini qayta ishlash bo‘yicha yuqori unumli zamonaviy innovatsiya texnologiyalarini ishlab chiqarishga joriy etish, ushbu maqsadlar uchun, avvalambor, strategik xorijiy investorlarning to‘g‘ridan to‘g‘ri investitsiyalarini jalb etish;
 qayta ishlangan meva-sabzavot, shuningdek boshqa oziq-ovqat mahsulotlarining eksportini tashkillashtirish, ishlab chiqarilayotgan mahsulotlarning raqobatdoshligini oshirish bo‘yicha chora-tadbirlar ishlab chiqish, oziq-ovqat mahsulotlari sifatini baholashning zamonaviy xalqaro tizimini ishlab chiqarishga joriy etish;
 ishlab chiqariladigan mahsulotlarni standartlashtirish va sertifikatsiyalash bo‘yicha ishlarni tashkillashtirishda tarmoq korxonalariga ko‘maklashish, tarmoq korxonalariga axborot xizmatlari ko‘rsatish, kadrlar tayyorlash, qayta tayyorlash va malakasini oshirishni tashkil etish.
 4. Quyidagilar:
 xolding tarkibiga kiruvchi korxonalar va tashkilotlarning ro‘yxati 3-ilovaga* muvofiq maqullansin
 O‘zbekiston Respublikasi Vazirlar Mahkamasi (Sh. Mirziyoyev) ikki hafta muddatda puxta tanlov asosida “O‘zbekoziqovqatxolding” xolding kompaniyasining ijro etuvchi apparatini tasdiqlangan tuzilma va shtat jadvaliga muvofiq, boshqaruvning zamonaviy korporativ usullarini egallagan yuqori malakali kadrlar bilan butlasin.
 5. Belgilansinki:
 “O‘zbekoziqovqatxolding” xolding kompaniyasining moliyaviy mablag‘lari ishtirokidagi korxonalar aksiyadorlik jamiyatlari yoki mas’uliyati cheklangan jamiyatlar shaklida tashkil etiladi, bunda barpo etilayotgan korxonalarning ustav jamg‘armasidagi tegishli ulushi xolding kompaniyasining ustav jamg‘armasiga kapitallashtiriladi;
 “O‘zbekoziqovqatxolding” xolding kompaniyasi tarkibiga oziq-ovqat mahsulotlari ishlab chiqaruvchi xususiy korxonalar uyushgan a’zo maqomida kirishi mumkin.
 6. “O‘zbekoziqovqatxolding” xolding kompaniyasi, O‘zbekiston Respublikasining Xususiylashtirish, monopoliyadan chiqarish va raqobatni rivojlantirish davlat qo‘mitasi, Adliya vazirligi bir oy muddatda:
 “O‘zbekoziqovqatxolding” xolding kompaniyasining ustav kapitalini uning tarkibiga kiruvchi korxonalar ustav jamg‘armalaridagi davlat aksiyalari paketlari (ulushlari)ning balans (nominal) qiymati hisobiga shakllantirish bo‘yicha tadbirlarni amalga oshirishni ta’minlasin;
 “O‘zbekoziqovqatxolding” xolding kompaniyasining ta’sis hujjatlarini belgilangan tartibda ishlab chiqsin va tasdiqlasin, ularni davlat ro‘yxatidan o‘tkazishni ta’minlasin, kuzatuv kengashi va taftish komissiyasini tashkil etsin.
 7. “O‘zbekoziqovqatxolding” xolding kompaniyasi O‘zbekiston Respublikasi Tashqi iqtisodiy aloqalar, investitsiyalar va savdo vazirligi, Moliya vazirligi va Iqtisodiyot vazirligi bilan birgalikda zamonaviy savdo-logistika markazlari, meva-sabzavot mahsulotlarini saqlash va qayta ishlash bo‘yicha muzlatish quvvatlarini tashkil etish uchun xalqaro moliya institutlari va xorijiy banklarning uzoq muddatli kreditlarini, shuningdek chet el va mahalliy kompaniyalarning investitsiyalarini jalb etsin.
 Belgilansinki, zamonaviy savdo-logistika markazlari, meva-sabzavot mahsulotlarini saqlash va qayta ishlash bo‘yicha muzlatish quvvatlarini tashkil etish uchun Hukumatning kafolati bilan jalb etilayotgan xalqaro moliya institutlari va xorijiy banklarning qarz mablag‘lari “O‘zbekoziqovqatxolding” xolding kompaniyasi tomonidan mazkur korxonalarning xo‘jalik faoliyatidan tushadigan daromadlari hisobidan qaytariladi.
 8. Oziq-ovqat sanoati korxonalari uyushmasi ishtirokchilarining tugatilayotgan Oziq-ovqat sanoati korxonalari uyushmasining huquq va majburiyatlari, shuningdek uning mol-mulkini tashkil etilayotgan xolding kompaniyasiga balans qiymatda bepul o‘tkazish to‘g‘risidagi taklifi qabul qilinsin.
 9. Belgilansinki:
 “O‘zbekoziqovqatxolding” xolding kompaniyasi Oziq-ovqat sanoati korxonalari uyushmasining huquqiy vorisi hisoblanadi;
 xolding kompaniyasi ijro etuvchi apparatining joriy ta’minoti va uning faoliyatini moliyalashtirish uning tarkibiga kiruvchi korxona va tashkilotlarning dividendlari, ajratmalari, ishlab chiqarish-xo‘jalik faoliyatidan tushadigan daromadlar, qonun hujjatlarida taqiqlanmagan boshqa manbalar hisobidan amalga oshiriladi;
 10. O‘zbekiston Respublikasi Moliya vazirligi hamda Iqtisodiyot vazirligining “O‘zbekoziqovqatxolding” xolding kompaniyasi tarkibida Oziq-ovqat sanoati korxonalarini rivojlantirish, rekonstruksiya qilish va modernizatsiyalash jamg‘armasini (keyingi o‘rinlarda — Jamg‘arma) tashkil etish to‘g‘risidagi taklifi qabul qilinsin va Jamg‘arma daromadlarini shakllantirish manbalari etib quyidagilar belgilansin:
 xolding kompaniyasi tarkibiga kiruvchi korxonalarning davlat ulushlari bo‘yicha hisoblanadigan dividendlarining 50 foizi;
 xolding kompaniyasi tarkibiga kiruvchi korxona va tashkilotlar sof foydasining 0,5 foizi miqdoridagi ajratmalar;
 qonun hujjatlarida taqiqlanmagan boshqa manbalar.
 Belgilab qo‘yilsinki:
 Jamg‘arma mablag‘lari O‘zbekiston Respublikasi Moliya vazirligi bilan kelishilgan holda tarmoqda yangi korxonalar tashkil etish, amaldagi korxonalarni modernizatsiyalash va rekonstruksiya qilish, shuningdek xalqaro moliya institutlaridan hukumatlararo bitimlarga muvofiq Hukumatning kafolati bilan olingan kreditlarga xizmat ko‘rsatishga yo‘naltiriladi;
 yuridik shaxslardan olinadigan foyda solig‘i, yagona soliq to‘lovi, shuningdek, davlat maqsadli jamg‘armalariga hamda O‘zbekiston Respublikasi Moliya vazirligi huzuridagi Budjetdan tashqari Ta’lim va tibbiyot muassasalarining moddiy-texnika bazasini rivojlantirish jamg‘armasiga majburiy ajratmalarning miqdorini hisoblab chiqishda soliqqa tortiladigan baza Jamg‘armaga ajratmalar summasiga teng miqdorda kamaytiriladi.
 11. “O‘zbekoziqovqatxolding” xolding kompaniyasi qimmatli qog‘ozlar emissiyasini davlat ro‘yxatiga olish uchun yig‘imlar hamda qimmatli qog‘ozlar chiqarish to‘g‘risidagi hujjatlarni ko‘rib chiqish yig‘imlarini to‘lashdan ozod etilsin.
 12. O‘zbekiston Respublikasi Iqtisodiyot vazirligi, “O‘zbekoziqovqatxolding” xolding kompaniyasi Qoraqalpog‘iston Respublikasi Vazirlar Kengashi, viloyat hokimliklari hamda boshqa manfaatdor vazirliklar va idoralar bilan birgalikda bir oy muddatda 2016 — 2020-yillarda xomashyo bazasini yanada rivojlantirish hamda meva- sabzavot va go‘sht-sut mahsulotlarini chuqur qayta ishlash, shuningdek, zamonaviy savdo-logistika markazlari va muzlatish quvvatlarini, oziq-ovqat mahsulotlari ishlab chiqarishni ko‘paytirish bo‘yicha dastur ishlab chiqsin hamda Vazirlar Mahkamasiga kiritsin.
 13. “O‘zbekoziqovqatxolding” xolding kompaniyasining ijro etuvchi apparati Toshkent shahri, Nukus ko‘chasi, 73a-uyga joylashtirilsin.
 14. O‘zbekiston Respublikasi Adliya vazirligi, “O‘zbekoziqovqatxolding” xolding kompaniyasi bir oy muddatda qonun hujjatlariga ushbu qarordan kelib chiqadigan o‘zgartish va qo‘shimchalar to‘g‘risidagi takliflarni O‘zbekiston Respublikasi Vazirlar Mahkamasiga kiritsin.
 15. Mazkur qarorning ijrosini nazorat qilish O‘zbekiston Respublikasining Bosh vaziri Sh. Mirziyoyev zimmasiga yuklansin.